Temeljem članka 22. Statuta Dubrovačko - neretvanske županije („Službeni glasnik Dubrovačko - neretvanske županije“, broj 7/09., 10/10. i 3/13.) i članka 77. Poslovnika Skupštine Dubrovačko - neretvanske županije („Službeni glasnik Dubrovačko - neretvanske županije“, broj 8/09. i 3/13.), a ponukani predloženim Nacrtom prijedloga Zakona o regionalnom razvoju Republike Hrvatske, ali i brojnim najavama ukidanja Dubrovačko-neretvanske županije u budućem regionalnom ustroju Republike Hrvatske, Skupština Dubrovačko-neretvanske županije, na prijedlog dubrovačko-neretvanskog župana, na svojoj izvanrednoj sjednici, uz sudjelovanje predstavnika političkog, javnog, znanstvenog, gospodarskog i kulturnog života Dubrovačko-neretvanske županije, Županijska skupština Dubrovačko – neretvanske županije, na izvanrednoj sjednici, održanoj 25. studenog 2013. godine u Dubrovniku, donijela je

**DEKLARACIJU O POLOŽAJU I REGIONALNOM STATUSU**

**DUBROVAČKO-NERETVANSKE ŽUPANIJE**

Skupština Dubrovačko - neretvanske županije ističe činjenicu da je, sukladno odredbama Ustava Republike Hrvatske i Zakona o područjima županija, gradova i općina u Republici Hrvatskoj, Dubrovačko-neretvanska županija sa sjedištem u Dubrovniku ustrojena kao jedinica područne, odnosno regionalne, samouprave.

Skupština Dubrovačko-neretvanske županije naglašava da je Dubrovačko - neretvanska županija u proteklih 20 godina, usprkos pretrpljenim ratnim razaranjima, postala jedna od najrazvijenijih hrvatskih županija te je po svom ugledu prepoznata i izvan granica Republike Hrvatske. Županija je u svojem dosadašnjem djelovanju posve ispunila zadaću kreatora i koordinatora regionalnog razvoja na svom području, a doneseni strateški dokumenti i prostorni planovi, te ukupno djelovanje jasno su pozicionirali Dubrovačko-neretvansku županiju kao samoodrživu i prepoznatu hrvatsku regiju.

Skupština Dubrovačko - neretvanske županije utvrđuje da je Nacrtom prijedloga Zakona o regionalnom razvoju Republike Hrvatske, predlaganjem planskih područja, umanjivanjem uloge županija, smanjivanjem uloge regionalnih razvojnih agencija ugrožen status Županije kao jedinice regionalne samouprave i da je to, zapravo, posredni put prema okrupnjavanju područnih/regionalnih jedinica u pet regija, što je za Županiju neprihvatljivo.

Skupština Dubrovačko - neretvanske županije utvrđuje sljedeće strateške regionalne interese na krajnjem jugu Hrvatske:

* osigurati hrvatsku opstojnost na krajnjem jugu Hrvatske,
* povezati dubrovačko područje s ostatkom zemlje i osigurati Pelješkim mostom cjelovitost teritorija Republike Hrvatske,
* utvrditi pravedne granice prema BiH kod Neuma i Crnoj Gori kod Prevlake,
* omogućiti sugrađanima kvalitetan život, radna mjesta, perspektivu mladima,
* osigurati održiv razvoj, ujednačen za sve dijelove Županije i očuvati lokalni ustroj koji to omogućuje,
* očuvati bogatu kulturnu baštinu Dubrovnika i cijele Županije, kao i očuvati okoliš i prirodne ljepote kao temelje našeg turizma, gospodarstva u cjelini kao i kvalitetnog življenja uopće,
* očuvati, odnosno vratiti, regionalna sjedišta državnih institucija u Dubrovnik, odnosno Županiju.

Skupština Dubrovačko-neretvanske županije je uvjerena da je za ostvarenje navedenih interesa nužno da Županija ostane jedinica područne/regionalne samouprave te čvrsto stoji na, već višekratno izrečenom, stajalištu da:

1. U svakom budućem regionalnom ustroju u Republici Hrvatskoj Dubrovačko-neretvanska županija mora biti samostalna područna jedinica, a grad Dubrovnik njeno regionalno središte. Dubrovačko - neretvanska županija odbacuje bilo kakav status koje je niži od statusa županije, regije, odnosno planskog područja tj. koji je niži od prve ustrojbene razine ispod državne. U prilog tome stoje povijesni, geostrateški, zemljopisni, gospodarski i razvojni argumenti, a simbolično i suštinski i dubrovački grb koji se nalazi u kruni hrvatskog državnog grba.
2. Županija kao jedinica područne/regionalne samouprave izraz je prava građana na regionalnu samoupravu i mora ostati ustrojena u skladu s voljom i interesima građana na određenom području, mora joj se osigurati više prava i veća sredstva u skladu s proklamiranom decentralizacijom i načelom supsidijarnosti.
3. Odbacuje se predloženi model planskih područja iz Nacrta prijedloga Zakona o regionalnom razvoju Republike Hrvatske, kojim se Dubrovačko- neretvanska županija uvrštava u plansko područje Srednji i Južni Jadran, kao i druge odredbe Nacrta koje umanjuju ulogu županije i njenih agencija u regionalnom razvoju, koje umanjuju ulogu manjih gradova i ruralnog područja i kojima se ukidaju područja od posebne državne skrbi bez odgovarajućeg prijelaznog razdoblja i prije dokidanja teritorijalne odvojenosti dubrovačkog područja od matice zemlje.
4. Traži se zaustavljanje preseljenja regionalnih sjedišta državnih institucija iz Dubrovačko-neretvanske županije, odnosno grada Dubrovnika, i vraćanje preseljenih sjedišta nazad u Dubrovnik.
5. Traži se od Vlade Republike Hrvatske, Hrvatskog sabora i Predsjednika Republike Hrvatske da osiguraju poštivanje iskazane volje ove Skupštine kao legitimno izabranog tijela, predstavnika građana u Dubrovačko - neretvanskoj županiji.

KLASA: 010-01/13-01/02

URBROJ: 2117/1-04-13-1

Dubrovnik, 25. studeni 2013.

Predsjednik

 Županijske skupštine

 Ivan Margaretić, prof

Dostaviti:

1. Predsjednik Republike Hrvatske, n/p predstojnika Ureda, Pantovčak 241, 10000 Zagreb,
2. Sabor Republike Hrvatske, n/p predsjednika Sabora, Trg sv. Marka 6, 10000 Zagreb,
3. Vlada Republike Hrvatske, n/p predsjednika Vlade, Trg sv. Marka 2, 10000 Zagreb,
4. Ministarstvo regionalnoga razvoja i fondova Europske unije, n/p potpredsjednika Vlade RH i ministra, Račkoga 6, 10 000 Zagreb,
5. Ministarstvo uprave, n/p ministra, Maksimirska 63, 10 000 Zagreb,
6. Županijska skupština – ovdje,
7. Župan – ovdje,
8. "Službeni glasnik Dubrovačko – neretvanske županije" – ovdje,
9. Evidencija,
10. Pismohrana.

Obrazloženje sazivanja izvanredne sjednice Županijske skupštine Dubrovačko – neretvanske županije:

Nacrt prijedloga Zakona o regionalnom razvoju Republike Hrvatske, ali i brojni prijedlozi regionalnog preustroja Hrvatske već dulje vrijeme stvaraju nemir na hrvatskom jugu. Nacrt Zakona donosi novine koje bi, ako bi se prihvatile, imale nesaglediv utjecaj na položaj jedinica lokalne i područje/regionalne samouprave i praktično bi uvele na mala vrata novi regionalni ustroj u RH. Radi se o uvođenju "planskih područja" koja bi, prema Nacrtu, obuhvaćala više županija i poklapala bi se s najavljenim regionalnim preustrojem Hrvatske u pet regija. Novina je davanje puno važnije uloge velikim gradovima, na štetu županija i njihovih razvojnih agencija. Također se predviđa ukidanje područja od posebne državne skrbi i prelazak na kategoriju potpomognutih područja. Županija se već do sada očitovala na predložena rješenja odbacujući ovakav način formiranja planskih područja, podržavajući važnu ulogu velikih gradova, ali ne na štetu manjih gradova i ostalog područja, te županije kao takve. Također smo se usprotivili smanjenju uloge regionalnih razvojnih agencija, a za područja od posebne državne skrbi smo zatražili da se prelazak na novi sustav praćenja nerazvijenosti odvija postupno, dok smo za Dubrovačko-neretvansku županiju zatražili da se status naših područja od posebne državne skrbi zadrži do povezivanja juga Hrvatske s maticom zemljom, tj. do izgradnje Pelješkog mosta.

Novi Nacrt, željeli to autori priznati ili ne, utire put novoj regionalizaciji Hrvatske, uvodeći kroz planska područja na mala vrata pet regija. To smatramo pogubnim scenarijem za našu županiju, jer bi se ona utopila u regiju od četiri sadašnje županije, a posebno je zabrinjavajuća činjenica da se predlagač uopće ne obazire na naše, u vise navrata, iskazano protivljenje pretvaranju županije u dio neke šire regije. O tome se jedan široki skup predstavnika svih mjerodavnih političkih i javnih čimbenika Županije izjasnio još 2012., na sastanku u Dubrovniku zatraživši jednoglasno za nasu županiju zaseban regionalni status. To isto ponovljeno je na sastanku u istovjetnom sastavu u Dubrovniku u kolovozu ove godine, a jednako se izjasnilo i Partnersko vijeće za praćenje Županijske razvojne strategije u listopadu ove godine. Ti zaključci poslani su najvišim institucijama vlasti u RH, međutim do sada bez ikakva odjeka. Stoga smatramo nužnim da se o ovom pitanju izjasni Županijska skupština kao najviše izabrano tijelo regionalne samouprave i pošalje jasnu poruku Što su interesi ovoga područja.

A interesi ovog područja su nedvojbeno:

* Osigurati hrvatsku opstojnost na krajnjem jugu Domovine,
* Povezati dubrovačko područje s ostatkom zemlje i osigurati Pelješkim mostom cjelovitost teritorija RH,
* Omogućiti našim građanima kvalitetan život, radna mjesta, perspektivu mladima,
* Osigurati održiv razvoj Županije, ujednačen za sve njene dijelove i očuvati lokalni ustroj koji to omogućuje,
* Očuvati bogatu kulturnu baštinu Dubrovnika i cijele Županije, kao i očuvati okoliš I prirodne ljepote koje su temelj našeg turizma,
* Očuvati sjedišta državnih institucija u Dubrovniku.

Da bismo ostvarili te interese nužno je da sami odlučujemo o svojoj regionalnoj sudbini, za sto smo u dosadašnjem djelovanju pokazali sposobnost. Nikakva utapanja Županije u sire regije za nas nije prihvatljivo, jer Dubrovnik može biti jedino srediste i sjedište županije, planskog područja odnosno regije i ništa drugo nije ni realno ni prihvatljivo. Da nismo sami predvodili borbu za interese ove županije i hrvatskog juga bili bismo u još težem položaju sto ilustrira primjer Pelješkog mosta, granica na Kleku i Prevlaci i brojni drugi. Napokon, svi znamo sto Dubrovnik znači za Hrvatsku i omalovažiti ga na bilo koji način je nedopustivo, napokon dubrovački grb sastavni je dio krune hrvatskog grba, a to također puno govori. Očekujemo sadržajnu raspravu vijećnika i predstavnika političkog i javnog života s područja Županije koji ce biti pozvani na sjednicu i jednoglasne stavove o pitanjima koja su krucijalna za budućnost ovoga prostora i njegovih građana.